Vikingo

**Vikingo** ye como se diz a los guerrers, piratas y saqueyadors medievals d'orichen escandinavo. En sentito muito amplo y en bels contextos s'aplica o termin *vikingo* a toz os norrens, (habitadors d'os países escandinavos en l'alta Edat Meya), encara que no fuesen guerrers ni saqueyadors.

Son clamatos *vikingos* por o *vik* (badía protechita, en chermanico escandinavo). Tamién recibiban a denominación d' "hombres d'o norte" en as luengas chermanicas d'os francos y os saxons, (*north men*, *norse men*, *nort manni*), orichinando a palabra romance "normand(o)" que dimpués se fació servir pa dicir un grupo etnico naixito en Normandía por fusión d'os vikingos y a población autoctona galorromana y franca.

En grupos mas o menos numerosos, os vikingos atacaban con os suyos barcos as costas europeas en os sieglos VIII-XI.

Os vikingos iban por os ríos de Francia, Alemanya y Rusia, conquerioron os territorios de l'antiga Rusia, habitatos por eslaus y finlandeses y sozmetioron Irlanda y Anglaterra. Tamién, a vegatas, atacaban a Mediterrania.

## Pueblos vikingos
Bi heba tres grupos de vikingos:
* Daneses: Con una fuerte organización militar, feban escardas piratas rapedas, con a solo fin d'o botín. Yeran o pueblo mas numeroso. Viviban en Chutlandia y dominaban as rutas de comercio.
* Noruegos: Plegoron a Groenlandia y Islandia.
* Suecos: Facioron grans viaches por toda Europa en os sieglos VIII y XI.

## Primeras incursions
Os vikingos noruegos arriboron en las Islas Shetland a principios d'o sieglo VIII, establindo-se dimpués en as Islas Orcadas y Islas Hebridas. Estos archipelagos sirvioron como escala pa atras expedicions dimpués de ser colonizatos.

En zaguerías d'o sieglo VIII los noruegos s'expansionan por as costas d'a Mar d'Irlanda ocupando a Isla de Man y establindo-se en as costas d'o sud y este d'este mar. Ye un periodo en o que os monesterios irlandeses son sistematicament saqueyatos. Desnde as Islas Shetland plegoron a las Islas Feroe arredol de l'anyo 800

## Mencions d'os vikingos en fuents aragonesas y navarras
Entre os pocos textos en navarro-aragonés que parlan d'os vikingos tenemos a *"Grant Cronica d'Espanya"* y a "*[[Cronica d'Espayna]]*" de García d'Eugui a on los mencionan como *[[almochuces]]* fendo servir a denominación arabe d'os vikingos que tamién aplicaban os musulmans a zoroastristas y pagans en cheneral, tot en meyo d'unos parrafos con temas mitolochicos celtas como a "Batalla d'os árbols" y l'asalto a una torre en a costa:

En atros textos como a "*[[Cronica de los Conquiridors]]*" los mencionan como "normandos" (d'o francico *nort(h)manni*, "hombres d'o norte") a l'igual que en atras luengas occidentals y sin ixe component mitolochico u lechendario.

 
En a "*[[Cronica d'Espayna]]*" de García d'Eugui tamién fan servir a denominación de "normandos" tractando-los a part d'os almochuces en campanyas bien testimoniatas:

Esta denominación de "normando" no se fa servir guaire en historiografía actual pa referir-se a los vikingos porque s'aplica a los normandos baixo-medievals, o pueblo de luenga romanz orichinario de Normandía que intervinió en a historia d'o sud d'Italia y en as cruzatas. Por atra part orichinariament o termin *nort(h)manni* se referiba a los habitants d'o norte d'Europa u escandinavos independendientment de si se dedicaban a la piratería u no.

## Naus vikingas

As naus vikingas son conoixitas como *[[drakkar]]s*. L'arqueolochía documenta como antes de tiempos d'os vikingos os norrens desarrolloron a suya tecnolochía de navegación. Tácito ya parlaba d'os barcos maniables sin vela d'os *[[svear]]*. As estelas funerarias d'a isla de Götland amuestran a evolución d'as naus dende o sieglo VII a lo XI, encara millor conoixitos por as excavacions d'as tumbas de barco de Vendel y Valsgärde. En os sieglos VII y VIII se produció un progreso tecnico important que permitiría as celebres incursions d'os vikingos: milloró a carena, construyioron cascos cubiertos, introducioron l'uso d'a vela.

Son un exponent d'as naus vikingas os drakkars d'as tumbas reyals d'Oseberg (850) y Gokstad (900), y tamién as naus funditas voluntariament en Rolskilde (Dinamarca).

## Bibliografía
*  Bo Bramsen, Christopher; Erkoreka, Anton. *Los vikingos en la Península Ibérica*. Fundación Reina Isabel de Dinamarca, 2004. ISBN 978-87-7667-000-9.
*  L'Orsa, Vigdis. *Blodige oppgjør: vikingene på den iberiske halvøy*. Kolofon, 2009. ISBN 978-82-300-0585-9.
*  Hollander, Lee Milton. *The Saga of the Jómsvíkings*. University of Texas Press, 1955. ISBN 978-0-292-77623-4.
*  Sturluson, Snorri; Hollander, Lee Milton. *Heimskringla: History of the Kings of Norway*. University of Texas Press, 1991. ISBN 978-0-292-73061-8.

## Referencias

## Vinclos externos